**PROGRAM**

**VZPOSTAVITVE EVIDENCE PODATKOV ZA DOLOČANJE POREKLA MEDU**

v skladu z Uredbo o izvajanju programa ukrepov na področju čebelarstva v Republiki Sloveniji v

letih 2020-2022 (Uradni list RS, št. 78/19, 85/20, 110/20 in 54/21)

Ljubljana, april 2021

KAZALO

[1. Uvod 3](#_Toc69746224)

[2. Cilj vzpostavitve evidence podatkov za določanje porekla medu 4](#_Toc69746225)

[3. Vrsta podatkov za določanje porekla medu 4](#_Toc69746226)

[4. Vsebina raziskave 4](#_Toc69746227)

[5. Pogoji, ki jih morajo izpolnjevati ponudniki 4](#_Toc69746228)

[6. Vsebina poročila o programu za določanje porekla medu 5](#_Toc69746229)

# 1. Uvod

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2004 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Trg z medom in drugimi čebeljimi proizvodi je urejen z Uredbo (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike. Na podlagi te uredbe je ministrstvo skupaj s strokovnimi institucijami pripravilo Program ukrepov na področju čebelarstva v Republiki Sloveniji v letih 2020-2022, ki ga je Evropska komisija s sklepom potrdila junija 2019. Uredba o izvajanju Programa ukrepov na področju čebelarstva v Republiki Sloveniji v letih 2020-2022 je letni izvedbeni akt Programa ukrepov na področju čebelarstva v Sloveniji v letih 2020-2022 in predvideva naslednje ukrepe: tehnična pomoč čebelarjem in organizacijam čebelarjev, zatiranje škodljivcev in bolezni čebel, zlasti varoze, racionalizacija sezonske selitve panjev, podpora laboratorijem za analizo čebeljih pridelkov, podpora pri obnovi čebeljega fonda, sodelovanje s specializiranimi organi za izvajanje programov aplikativnih raziskav na področju čebelarstva in čebeljih pridelkov.

Dne 27. februarja 2021 je Evropski komisiji bila predložena sprememba Programa ukrepov na področju čebelarstva v Sloveniji v letih 2020-2022, ki vključuje dva nova ukrepa. V okviru ukrepa tehnična pomoč čebelarjem in organizacijam čebelarjev se je uvedel nov ukrep vzpostavitev čebelnjakov za prenos znanja v čebelarstvu, v okviru ukrepa sodelovanje s specializiranimi organi za izvajanje programov aplikativnih raziskav na področju čebelarstva in čebeljih pridelkov pa se je uvedel nov ukrep vzpostavitev evidence podatkov za določanje porekla medu.

Poreklo medu je za potrošnika pomembna informacija, za pridelovalca medu pa dobra priložnost za promocijo kakovosti medu. Poznavanje države porekla medu je ključnega pomena pri zagotavljanju boljše sledljivosti, preprečevanja goljufij s hrano in s tem potrošnikov. Za zagotavljanje porekla medu je potrebno oblikovati podatkovno zbirko, s čim večjim številom merjenih parametrov s posameznega območja, zato se bo v okviru ukrepa vzpostavila evidenca podatkov s parametri, ki so pomembni za določanje geografskega porekla medu.

Do pred kratkim je bila ena od glavnih metod za določanje geografskega porekla melisopalinološka metoda, vendar pa se v zadnjem času uveljavljajo tudi druge bolj zanesljive metode. Strokovnjaki ugotavljajo, da je za določanje geografskega porekla pomembno imeti bogato podatkovno zbirko, s čim večjim številom merjenih parametrov s posameznega območja, zato je smiselno, da se tudi podatkovna baza za slovenski med dopolni s parametri, ki omogočajo določanje geografskega porekla medu z namenom izvajanja zanesljivega nadzora nad označevanjem geografskega porekla medu.

Za dopolnitev podatkovne zbirke za med s parametri, ki omogočajo zanesljivejše določanje geografskega porekla medu Ministrstvo za kmetijstvo, gozdarstvo in prehrano naroči raziskavo z naslovom vzpostavitev evidence podatkov za določanje porekla medu. Naloga je nadgradnja in dopolnitev dosedanjega dela.

# 2. Cilj vzpostavitve evidence podatkov za določanje porekla medu

Cilj ukrepa je:

* vzpostavitev evidence podatkov s parametri, ki so pomembni za določanje geografskega porekla medu.

Kazalnik ukrepa je:

* število vzpostavljenih evidenc s podatki o poreklu medu.

# 3. Vrsta podatkov za določanje porekla medu

Vsak posamezen vzorec medu se analizira na relevantne parametre za določanje geografskega porekla medu in sicer na:

- Razmerje 13C/12C v medu,

- Razmerje 13C/12C, 15N/14N , 18O/16O , 34S/32S - v proteinih medu,

- Elementno sestavo medu,

- Izotopsko sestavo Sr (87Sr/86Sr) medu,

- Hlapne organske spojine,

- NMR profiliranje.

# 4. Vsebina raziskave

Aplikativna raziskava vzpostavitve evidence podatkov za določanje porekla medu mora:

* v dveh letih analizirati vzorce medu na parametre iz točke 3 tega programa, iz dveh različnih čebelarskih sezon glede na razpoložljivost v posamezni čebelarski sezoni.

Ukrep se lahko izvaja v:

* programskem letu 2021 od podpisa pogodbe z izvajalcem do 31. julija 2021;
* programskem letu 2022 od 1. avgusta 2021 do 31. julija 2022.

# 5. Pogoji, ki jih morajo izpolnjevati ponudniki

Pogoji, ki jih morajo izpolnjevati izvajalci raziskave so:

* na javno naročilo se lahko prijavi pravna ali fizična oseba, ki je vpisana v evidenco raziskovalnih organizacij Javne agencije za raziskovalno dejavnost Republike Slovenije ter izpolnjuje pogoje, predpisane z Zakonom o raziskovalni in razvojni dejavnosti (Uradni list RS, št. [22/06](http://www.uradni-list.si/1/objava.jsp?sop=2006-01-0844) – uradno prečiščeno besedilo, [61/06](http://www.uradni-list.si/1/objava.jsp?sop=2006-01-2567) – ZDru-1, [112/07](http://www.uradni-list.si/1/objava.jsp?sop=2007-01-5553), [9/11](http://www.uradni-list.si/1/objava.jsp?sop=2011-01-0325), [57/12](http://www.uradni-list.si/1/objava.jsp?sop=2012-01-2409) – ZPOP-1A, [21/18](http://www.uradni-list.si/1/objava.jsp?sop=2018-01-0887) – ZNOrg in [9/19](http://www.uradni-list.si/1/objava.jsp?sop=2019-01-0290)) ali društvo, ki pridobi status društva, ki deluje v javnem interesu na področju raziskovalne in razvojne dejavnosti,
* raziskavo izvaja projektna skupina, ki jo sestavljajo vodja projekta, raziskovalci ter strokovni in tehnični sodelavci,
* vodja projekta mora imeti doktorat znanosti s področja naravoslovja in v zadnjih petih letih objavljen vsaj en znanstveni prispevek s področja čebelarstva v znanstveni literaturi, kar je razvidno iz baze SICRIS in imeti najmanj tri leta izkušenj na področju čebelarjenja, kar je razvidno iz Centralnega registra čebelnjakov ali mora biti zaposlen pri pravni osebi, ki ima že najmanj tri leta registriran čebelnjak v Centralnem registru čebelnjakov.

Izvajalec mora pri objavi rezultatov raziskave in pri vseh drugih oblikah javnega predstavljanja navesti, da so doseženi rezultati nastali v okviru Programa ukrepov na področju čebelarstva v Republiki Sloveniji v letih 2020-2022, ki je bil financiran iz sredstev državnega proračuna in proračuna Evropske unije.

# 6. Vsebina poročila o programu za določanje porekla medu

Pri vsakem mejniku mora izvajalec pripraviti poročilo, ki vključuje rezultate, interpretacijo rezultatov in splošne ugotovitve.

Pri drugem mejniku mora izvajalec v pisni obliki dopolniti bazo podatkov, ki vključuje zbrane podatke po posameznem analiziranem vzorcu s povprečnimi, minimalnimi in maksimalnimi vrednostmi.

Poročilo drugega mejnika, ki vključuje rezultate celotne raziskave mora biti prikazano širši javnosti pred 10. septembrom 2022. Način predstavitve (predavanje, posvet, članki, video posnetki…) in termin prestavitve rezultatov raziskave določi izvajalec. O načinu in terminu predstavitve izvajalec obvesti Agencijo za kmetijske trge in razvoj podeželja in Ministrstvo za kmetijstvo, gozdarstvo in prehrano do 10. avgusta 2022.

Poročila obeh mejnikov morajo biti po izvedbi pogodbenih del v skladu s pogodbenimi roki objavljeni na spletni strani izvajalca in na ta način dostopni širši javnosti oz. vsem zainteresiranim.

**7. Specifikacija upravičenih stroškov**

Upravičeni stroški vzpostavitve evidence podatkov s parametri, ki so pomembni za določanje geografskega porekla medu so stroški laboratorijskih analiz medu in ostali stroški dela in materialni stroški za izvedbo aplikativne raziskave.